OBH 2302/1997.
Az állampolgári jogok országgyűlési biztosának jelentése
Ügyintéző: Dr. Zsiga Jánosné
Az eljárás megindítása
	A jogerős szabadságvesztés bűntetését töltő S.L.M. panaszos Hivatalunknál 1997. február 3-án előterjesztett beadványában egyrészt a már elbírált és még folyamatban volt büntető ügyekben ellene felhozott tények megalapozatlanságát sérelmezi, - másfelől pedig a büntetés végrehajtása során a parancsnoki önkénynek betudható  hátrányos megkülönböztetéseket - köztük félbeszakítási kérelmének elutasítását - kifogásolja.
	Minthogy az adott esetben felmerült az Alkotmány 2. §-a (1) bekezdésében írt jogbiztonság elvének megsértésével összefüggésben az  57. § (1) bekezdése szerinti törvény előtti egyenlőség sérelmének gyanúja, vizsgálatot rendeltem el.
	
A tényállás és a vizsgálat megállapításai
	1./ A különböző bűncselekmények miatt ez év február 26. napján jogerőre emelkedett összbüntetési ítélettel összbüntetésként 4 évi és 7 hónapi fegyház-büntetésre ítélt - többszöri visszaeső - panaszos szívizombetegsége, és egyéb jellegű egészségkárosodása miatt gyógykezelés alatt állt a Büntetés-végrehajtás Központi Kórházában Tökölön. Itt legutóbb - a jelen panasza benyújtását követően -, 1997. március 26-tól április 30. napjáig gyógykezelték a psychésen zaklatott állapotával is összefüggő szívbetegségével. 
1996. március 4-től a Nagyfai Országos Bv Intézet kórházi részlegében volt elhelyezve, majd ez év január 17-én - családi okokból - a Budapesti Fegyház és Börtönbe való átszállítását kérte. Ezen kérelmének teljesítésére - az időközbeni tököli gyógykezelésére is figyelemmel - 1997. május 26. napján került sor. Szabadulási idejét 1997. július 11. napjára jegyezték elő.
	2./ A rendelkezésre álló iratok tartalmából megállapíthatóan az adott esetben eljáró büntetés-végrehajtási intézmények - az alábbi kivételtől eltekintve - általában megfelelően gondoskodtak az egyébként számos kérelmet előterjesztő, panaszos beadványaiban foglaltak megalapozott elbírálásáról, panaszai továbbításáról, kellő gyógykezeléséről.
	A Nagyfai Országos Bv. Intézetben a panaszos által előterjesztett beadványok ügyintézésével kapcsolatban ugyan sor került bizonyos adminisztrativ mulasztásokra, amelyeket illetően azonban a Büntetésvégrehajtás Országos Parancsnoka az 1997. március 20. napján kelt utasításában a szükséges intézkedést megtette. 
	A panaszos orvosi ellátását illetően pedig a szabadulása időpontját közvetlenül megelőzően a Bv. Központi Kórházba szállításáról is intézkedtek. 
	Ilyen körülmények között a panasz a büntetés végrehajtása során történő hátrányos megkülönböztetéseket sérelmező részében nem alapos.  A panaszossal szemben meghozott bírósági ítéletek megalapozatlanságának kifogásolását illetően az 1993. évi LIX. törvény 29. § (1) bekezdés f./ pontja az országgyűlési biztos számára nem ad lehetőséget bírósági eljárás , illetve határozat felülvizsgálatára, sem az ügy folyamatában, sem a határozat jogerejének beálltát 
követően.
	Mindezekre figyelemmel az adott esetben végül is nem állapítható meg olyan alkotmányos visszásság, amely  az országgyűlési biztos számára az 1993. évi LIX. törvény 20. § (1) bekezdésében írt intézkedés megtételét tenné indokolttá. 

Budapest, 1997. július 28.

Gönczöl Katalin